Diari Oficial de la Generalitat Valenciana


Sumari del DOGV 430, del 19-09-1986 (1986/807208)

ORDRE de 28 d'agost de 1986, de la Conselleria de Cultura, Educació i Ciència, per la qual es convoca la concessió de subvencións a Confederacions, Federacions i Associacions de Pares d'Alumnes de Centres Docents no universitaris de la Comunitat Valenciana, sostinguts amb fons públics.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   430

Data del DOGV
:   19-09-1986

Secció del DOGV
:   ALTRES DISPOSICIONS

Número del document
:   1986/807208


Data del document
:   28-08-1986

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de 28 d'agost de 1986, de la Conselleria de Cultura, Educació i Ciència, per la qual es convoca la concessió de subvencions a Confederacions, Federacions i Associacions de Pares d'Alumnes de Centres Docents no universitaris de la Comunitat Valenciana, sostinguts amb fons públics.  
Un dels aspectes que propicien l'eficaç i real participació dels pares i mares dels alumnes en la programació general de l'ensenyament a través dels diferents Consells Escolars, és, sense cap dubte, la vertebració d'aquest sector social a través de fórmules associatives de distint nivell com són les Associacions, Federacions i Confederacions de Pares d'Alumnes.   
La tasca creixent que aquestes entitats de base associativa per altra banda exerceixen en l'assistència als pares i en la col·laboració en les activitats educatives dels Centres, contrasta amb la seua precarietat de mitjans. Això determina la conveniència de fomentar i impulsar l'actuació d'aquestes entitats mitjançant la concessió d'ajudes econòmiques adequades al volum i naturalesa de les activitats que porten a efecte, i a través d'un procediment que garantesca l'aplicació de criteris de publicitat, concurrència i objectivitat.   
Per tot això, fent ús de les facultats que em confereix l'article 35 c) de la Llei 5/1983, de 30 de desembre, de Govern Valencià, i d'acord amb tot allò preceptuat en l'article 15.1 de la Llei 15/1985, de 30 de desembre, de Pressupostos de la Generalitat Valenciana per a l'exercici de 1986,   
ORDENE  
Article primer  
En funció de les disponibilitats pressupostàries del crèdit 62-86.744.288 consignat en el Pressupost de la Generalitat Valenciana d'aquest exercici, es convoca la concessió d'ajudes econòmiques per subvencionar les activitats que organitzades per Confederacions, Federacions i Associacions de Pares d'Alumnes s'encaminen al compliment de les finalitats següents:   
a) Assistir els pares o tutors en tot allò que concerneix a l'educació dels seus fills o pupils.   
b) Col·laborar en les activitats educatives dels Centres.   
c) Promoure la participació dels pares dels alumnes en la gestió del Centre.   
d) Assistir els pares d'alumnes en l'exercici del seu dret per intervenir en el control i gestió dels Centres sostinguts amb fons públics.   
e) Facilitar la representació i la participació dels pares d'alumnes en els Consells Escolars dels Centres públics i concertats i en altres òrgans col·legiats.   
Article segon  
Podran ser beneficiaris d'aquestes ajudes les Confederacions, Federacions i Associacions de Pares d'Alumnes que reunesquen els requisits següents:   
a) Tenir establerta la seu a la Comunitat Valenciana.   
b) Estar integrada solament per pares, mares o tutors dels alumnes que facen els estudis en Centres Docents de nivell no universitari de la Comunitat Valenciana, sostinguts amb fons públics, o si s'escau, per Associacions o Federacions d'Associacions de Pares d'Alumnes constituïts en aquests Centres.   
c) Estar legalment constituïdes o inscrites en el Registre d'Associacions.   
Article tercer  
La concessió d'aquestes ajudes es farà tenint en compte els criteris de preferència següents:   
a) Que es tracte d'activitats que desplegaren les Associacions de Pares d'Alumnes constituïdes en Centres amb poblacions escolars de condicions socio-econòmiques desfavorables, o per Federacions o Confederacions que tinguen més associacions de tal caràcter.   
b) Que es tracte d'activitats que desplegaren les Federacions o Confederacions de Pares d'Alumnes que tinguen més àmplia representativitat per raó d'afiliació.   
c) Que es tracte d'activitats que desplegaren algunes Associacions de Pares d'Alumnes mitjançant un projecte comú d'actuació coordinada.   
Article quart  
1. Les sol·licituds s'adreçaran a la Conselleria de Cultura Educació i Ciència i es podran presentar en el Registre General d'aquesta, en el Registre de les Direccions Provincials de Cultura i Educació o en la manera prevista en l'article 66 de la Llei de Procediment Administratiu.   
2. El termini per a la presentació de sol·licituds serà el d'un mes a partir del dia de la publicació d'aquesta Ordre en el Diari Oficial de la Generalitat Valenciana.   
Article cinqué  
1. Les sol·licituds es presentaran per mitjà d'una instància que haurà de ajustar-se al model que figura com Annex d'aquesta Ordre.   
2. Caldrà adjuntar a la instància, si de cas, els documents següents:   
a) Projecte d'activitats pel qual es sol·licita l'ajuda i pressupost per al finançament d'aquest. Les diferents activitats seran ressenyades en els tres apartats següents:   
aa) Sol·licituds encaminades a l?assistència, informació i formació dels pares.   
ab) Activitats dirigides als alumnes.   
ac) Altres activitats.   
b) Documents que acrediten la constitució legal i la inscripció de la Confederació, Federació o Associació.   
c) Fotocòpia dels seus Estatuts.   
3. Les Confederacions i Federacions hauran d'adjuntar a més, certificació del Registre d'Associacions en la qual consten les Federacions o si s'escau Associacions de Pares d'Alumnes que les integren.   
Article sisé  
Les Confederacions, Federacions o Associacions de Pares d'Alumnes que foren beneficiaris de la convocatòria de subvencions continguda en el Decret 95/1985, de 25 de juny, del Consell de la Generalitat Valenciana, hauran d'acompanyar a la sol·licitud d'aquesta Convocatòria i sense perjudici de tot allò que disposa l'article anterior:   
a) Memòria de la realització de les activitats per les quals obtingueren la subvenció.   
Article seté  
Correspondrà al Conseller de Cultura, Educació i Ciència la resolució d'aquesta Convocatòria a proposta d'una Comissió avaluadora integrada per:   
- El Secretari General de la Conselleria de Cultura, Educació i Ciència, o persona que designe que farà de President.   
- El Director General d'Educació Bàsica i Ensenyaments Especials o persona que aquest designe.   
- El Director General d'Ensenyaments Mitjans o persona que aquest designe.   
- Un representat de cadascuna de les dues Confederacions o Federacions de Pares d'Alumnes de més implantació a la Comunitat Valenciana, en raó al número d'Associacions que cadascuna d'aquestes íntegre.   
Article vuité  
La resolució de la Convocatòria es publicarà constant la quantitat concedida a cada entitat.   
Article nové  
Les Confederacions, Federacions o Associacions de Pares d?Alumnes que siguen beneficiaris de les subvencions objecte d'aquesta Convocatòria, hauran de justificar l'aplicació dels fons rebuts a les activitats per al finançament de les quals es concedeix, d'acord amb el que preveu l'article 43 i concordants de la Llei 4/1984, de 19 de juny, d'Hisenda Pública de la Generalitat Valenciana i altres normes d'aplicació.   
DISPOSICIO FINAL  
Aquesta Ordre entrarà en vigor el mateix dia de la publicació en el Diari Oficial de la Generalitat Valenciana.   
València, 28 d'agost de 1986.   
El Conseller de Cultura, Educació i Ciència,  
CEBRIA CISCAR I CASABAN  
Veure annex